Laiuse pastoraadis on alanud  kauaoodatud katusevahetus. Esialgu saab uue katte siiski vaid neljandik hoonest.    Katuse uuendamise osas on kogudusel sõlmitud leping ASiga Cobra Grupp. Töö käigus vahetatakse välja kõdunenud talad ja paigaldatakse tuuletõkked. Katus kaetakse muinsuskaitse poolt soovitatud punase keraamilise kiviga. Lameda katusega juurdeehitis saab peale plekk-katte. Ühtekokku lähevad tänavused katusetööd maksma 250 000 krooni.    "Varem tuli vihma ajal läbijooksukohtadesse vannid alla panna," ütles EELK  Laiuse koguduse õpetaja Raino Kubjas. "Paar katusetala olid aga nii mädad, et oleksid võinud varsti kaela sadada".    Katusetööde käigus tuli pööningult välja ka üht-teist huvitavat, nagu näiteks üks lühter, mille päritolust ega valmistamisajast keegi midagi ei tea, ning vaimulikku kirjandust.    Katusevahetuseks saadi raha Riigikogu liikme Marika Tuusi abiga riigieelarvest. Laiuse kogudusel on põhjust tänulik olla ka teisele Riigikogu liikmele Mai Treialile: tema aitas saada pastoraati  gaasil põhineva keskkütte sisseviimiseks 300 000 krooni.    "Nüüd tuleb tegutseda selle nimel, et ka ülejäänud kolm neljandikku katusest uuendatud saaks," ütles Raino Kubjas. "2009. aastaks, mil Laiusel õige mitut ümmargust tähtpäeva tähistakse, tahame igatahes pastoraadile uue katuse peale saada."    2009. aastal möödub nimelt 135 aastat Johan Kõpu sünnist, 100 aastat tema asumisest Laiuse koguduse õpetaja ametisse. Laiuse kiriku esmamainimisest möödub 690 aastat ning Laiuse raamatukogu  tähistab oma 160. sünnipäeva.    "Juubelipidustuste ajaks tahaksime parki üles saada ka Johan Kõpu büsti. Selle mudeliks tahame võtta praegu Stockholmi Eesti majas asuva kipsbüsti," ütles Raino Kubjas.  Laiuse kogudus ootab kõikide lahkete sponsorite abi, et saaks renoveeritud esimese eesti soost kirikuõpetaja, Tartu Ülikooli rektori ja EELK piiskopi kunagine elu- ja tööpaik.    Arveldusarve Hansapangas on 1120248505, viide "Pastoraat".    Vooremaa, 2. detsembril 2007